Ou hond, nuwe truuks - INK - INK Ou hond, nuwe truuks - INK
Titel: Ou hond, nuwe truuks
Datum gepubliseer: 24 Junie 2021 Aantal woorde: 397 54 Kere gelees ♥Hou van
Proverbs 23:7 (NKJV) : "As a man thinketh in his heart, so is he." Maak nie saak hoeveel keer ek hierdie vers raakgelees het nie, dit het nie 'n blywende indruk gemaak nie, maar die dag toe ek die volgende raakloop, "Change the way you look at things, and things you look at will change" (Max Plank, 1858-1947), het iets heel anders gebeur. Ek moes dit 'n hele paar maal lees en woord-vir-woord uitmekaar haal om dit te verstaan. En die lig het aangegaan…
Mens raak so maklik vasgevang in jou gedagtes want dit het 'n manier om altyd dieselfde ou paadjie te stap tot dit later 'n besige, eenrigting snelweg in jou brein vorm. Dit is sommer twak dat mens "so gemaak en so laat staan" is, en elke ou hond kan wel nuwe truuks aanleer. Jy moet net besef dat niks onmoontlik is nie en nuwe denkwyses die geleentheid gee om saad te skiet.
'n Goeie voorbeeld hiervan was my eie pa wat altyd die gesprek teruggelei het na ou-ou stories, waarvan sommige totaal en al van alle waarheid ontbloot was. Maar hy het dit vas geglo, so al asof dit in klip gegraveer was. Niks en niemand kon hom oortuig om sy idees hieroor te ondersoek nie, en wat 'n jammerte om die meerderheid van jou 90+ jare te broei oor iets wat nooit eens gebeur het nie. Vermorste tyd. Sou dit nie veel lekkerder en gesonder vir sy gees gewees het om die geur van koffie te geniet en die skoonheid van veldblommetjies te bewonder as om die slegte in elke situasie te sien en hopeloos te veel ure spandeer om daaroor te tob nie?
Ons mag maar uit ander se situasies leer, en hy was verseker 'n goeie leermeester – van hoe ek nie wil wees nie! Bogenoemde gesegde het my daaraan herinner om voortdurend my denke te ondersoek en te kyk of dit my help of dalk onbewustelik iewers vasgevang hou. Jou situasie is immers net so lig of donker soos die manier waarop jy daarna kyk. En wat in jou gedagtes aangaan, wys nie net op jou gesig nie, maar ook hoe jy ander behandel. Immers is niemand is pizza of tequila nie, en daarom kan niemand almal gelukkig maak nie. As jy eerste na jou eie geestelike welsyn en denkprosesse omsien, sal jy die lewe heeltemal anders sien en ervaar.